b'\n_START_ARTICLE_\nT\xc3\xa6nk\n_START_PARAGRAPH_\nForbrugerr\xc3\xa5det T\xc3\xa6nk er et magasin, som udgives af Forbrugerr\xc3\xa5det T\xc3\xa6nk. "T\xc3\xa6nk" var bladets titel indtil 2013, hvor medlemsorganisationens navn, Forbrugerr\xc3\xa5det, og magasinets navn, T\xc3\xa6nk, smeltede sammen, s\xc3\xa5 titlen p\xc3\xa5 b\xc3\xa5de magasin og organisation nu er: Forbrugerr\xc3\xa5det T\xc3\xa6nk._NEWLINE_Magasinet bringer artikler i forbindelse med afpr\xc3\xb8vninger/tests af forskellige forbrugerprodukter, blandt andet f\xc3\xb8devarer, bekl\xc3\xa6dning, kosmetik, elektronik, radio/ TV og mekanik af forskellig art._NEWLINE_Bladet sendes til medlemmer af Forbrugerr\xc3\xa5det T\xc3\xa6nk, der har valgt et medlemskab med blad tilknyttet. Forbrugerr\xc3\xa5det T\xc3\xa6nks journalistiske indhold produceres af Benjamin Media, mens test udf\xc3\xb8res internt i Forbrugerr\xc3\xa5det T\xc3\xa6nks testafdeling og kommunikationschef Claus Dithmer er ansvarshavende chefredakt\xc3\xb8r._NEWLINE_Forbrugerr\xc3\xa5det T\xc3\xa6nk bliver udgivet 10-11 gange om \xc3\xa5ret.\n_START_SECTION_\nPr\xc3\xb8v noget nyt \xe2\x80\x93 T\xc3\xa6nk\n_START_PARAGRAPH_\nForbrugerbladet T\xc3\xa6nk fik som sin f\xc3\xb8rste redakt\xc3\xb8r Poul Henningsen som i et af bladets f\xc3\xb8rste numre lod Dr. Phil. Wolmer Clemmensen skrive, at tvangsindl\xc3\xa6ggelsen til annoncepresset var at ligne med \xc3\xa5ndelig voldt\xc3\xa6gt. Og den gang grundlagdes bladets kritiske holdning med f\xc3\xb8lgende programerkl\xc3\xa6ring af PH: "Man har med reklamen vist os et s\xc3\xa5 afskr\xc3\xa6kkende eksempel, at det m\xc3\xa5 kunne vakcinere landet for lange tider mod reklamer i TV. (\xe2\x80\xa6) tendensen er salg for enhver pris og dermed forbrugerfjendtlig, antidemokratisk"._NEWLINE_Poul Henningsens provokerende slogan for det f\xc3\xb8rste officielle danske forbrugerblad var "Pr\xc3\xb8v noget nyt \xe2\x80\x93 T\xc3\xa6nk!".'